Ganawar Hukumar zabe da jam'iyyun siyasa - BBC Hausa
http://www.bbc.com/hausa/multimedia/2011/03/110323_inec_prep_gallery
Shugaban hukumar zaben Najeriya Farfesa Attahiru jega, ya shaida wa wakilan jam'iyyun siyasar kasar irin shirye-shiryen da suka yi na gudanar da zaben na bana ba tare da wata tangarda ba.
Duk da cewa da dama daga cikin shugabannin jam'iyyun da suka halarci taron, sun bayyana gamsuwa da shirye-shiryen da hukumar zaben ta yi i zuwa yanzu, amma sun ce da sauran rina a kaba.
A martanin da ya mayar, shugaban hukumar zaben, farfesa Attahiru Jega, ya ba su tabbacin cewa, hukumar zata bibiyi dukkan korafe-korafen da su ka yi a nutse, domin tabbatar da cewa an yi abubuwan da suka dace.
Shugaban hukumar zaben ya kuma ce abu ne mai wuya hukumar sa ta iya tantance ko nawa ne kowanne dan takara ke kashewa a yakin neman zabe, sai dai idan da akwai wadanda suke da sahihiyar kididdiga, su kawo wa hukumar sa domin daukar mataki.
Daga cikin shirye-shiryen har da tanadar kayayyakin da za a yi amfani da su wajen kada kuri'a a zabubbukan.
Farfesa Jega ya kuma ce sun sayi motoci kirar Hilux guda 530 don aikin raba kayayyakin zabe a dukkan kananan hukumomin kasar.
Dangane da batun sauya 'yan takara kuwa, shugaban hukumar zaben, ya ce duk jam'iyyar da take da korafin INEC ta sauya mata dan takara, to ta rubuto wa hukumar domin ganin an gyara duk wani kuskure da aka yi.